Nuuskommentaar: Sit VSA die 'pot' oor dagga mis? | Maroela Media
'n Onlangse Rasmussenpeiling het aan die lig gebring dat die meeste Amerikaners, naamlik 54% van die waarskynlike kiesers, ten gunste daarvan is om dagga te wettig.
Maar terwyl die kiesers so progressief is oor die wettiging van "pot", soos dit algemeen genoem word, gee die veldtogte teen tabakrook net nie skiet nie. Trouens, verbeterde kankersyfers word aan die teenrookveldtogte se sukses toegeskryf.
Slegs 37% van die kiesers is gekant teen die wettiging van dagga. In 2017 is nog bevind dat "net" sowat 49% van die kiesers ten gunste van die wettiging van dagga was.
In 2018 is bevind dat 46% van die respondente glo dat alkoholiese drank gevaarliker is as dagga. Net 15% het geglo dagga is gevaarliker as drank.
Hierteenoor het die Center for Disease Control and Prevention (CDC) aangedui dat net 14% van die Amerikaanse volwassenes in 2017 nog tabak gerook het teenoor 42,4% in 1965. Die jongste vlakke is die laagste vlakke in die aangetekende geskiedenis.
Terwyl daar sprake is dat dagga in die hele VSA later vanjaar nog gewettig sal wees, is die gewone gebruik daarvan reeds in tien van die VSA se deelstate gewettig, en die medisinale gebruik daarvan in 33. Intussen word verwag dat daar vanjaar 'n skerp toename sal wees.
Verskeie redes word aangevoer oor hoekom minder Amerikaners sigarette (en ook e-sigarette) rook. Een van die belangrikstes is dat tabakrook nie net longkanker kan veroorsaak nie, maar ook tot die ontwikkeling van 40% van alle soorte kanker kan bydra. Dit sluit kankers van die mond en keel in, van die stembande, maag, niere, pankreas, lewer, blaas, kolon en 'n tipe leukemie. Tussen 1990 en 2016 is ongeveer 1,3 miljoen sterftes aan rookverwante kankers in die VSA voorkom.
Dit wil voorkom asof die veldtogte teen rook 'n veel meer negatiewe sosiale persepsie oor tabakrook as oor dagga gevorm het. 'n Opname het byvoorbeeld getoon dat die effens platvloerse verwysing van dagga as "pot" of "stoner" sterk teenkanting kry. Altesaam 36% van Amerikaners meen dié terme het by hulle 'n negatiewe konnotasie, teenoor net 8% wat daarvan hou. Die gebruik van die meer formele terme soos cannabis en marijuana word deur die pasgestigte gesagsliggaam vir dagga in Kalifornië bevorder.
Van die argumente vir die wettiging van dagga is dat sou dit verbode gebly het, baie mense hulle tot erger dwelms sou gewend het.
Voorstanders vir die wettiging van dagga gebruik lang lyste van voordele of beweerde voordele. Een so 'n lys bevat 23 aansprake. Die voordele wat genoem word, hou gewoonlik met die gesondheid verband, en daarmee saam die behandeling van kanker, of pyn wat deur kanker veroorsaak word.
Teenstanders lys eweneens lang lyste nadele.
Volgens medici wat geraadpleeg is, lê die mees waarskynlike voordele vir kankerbehandeling in aktiewe bestanddele in dagga-olie. Dit word intensief in veral Switserland bestudeer. Veel minder entoesiasme bestaan vir die rook van dagga.
Die gebruik van dagga het egter nadele, soos dat die kanse om 'n hartaanval te kry vyfvoudig verhoog binne die twee uur wat volg op die rook daarvan. Die kanse om 'n motorongeluk te maak neem ook toe. Lees meer hier.
Die toekoms sal oordeel dat die wettiging van die tuisgebruik van dagga in SA (NOG) een van die grootste flaters gewees het. (Op verskeie vlakke, juridies, gesondheid, samelewing ens)
Ag nee wat. Die argumente teen wettiging is maar swak. Eerstens, gaan dit oor vrye keuse. Wat ek in my liggaam insit is my eie keuse, solank ek nie direk ander daardeur te nakom nie. Tweedens – "die kanse om 'n hartaanval te kry vyfvoudig verhoog binne die eerste twee uur van die rook daarvan". Die stelling is duidelik ontwerp om dramaties te wees, maar dit is geheel en al onindrukwekkend wanneer die volgende in ag geneem word: – Die basis waarvanaf die vyfvoudiging af bereken word? Kanse vir 'n hartaanval op 'n gegewe oomblik is miniskuul klein vir meeste… Lees meer »
Hierdie is (nog) 'n bewys van die mag van die media en sosiale media om met mense se koppe te smokkel. Die gesondheids risiko's verbonde aan dagga rook is net so groot, indien nie groter as tabakrook nie, maar die propaganda verdoesel dit. Ouens wat sterker goed gaan soek nadat met hierdie goed begin is, gaan dit nogsteeds doen en daar gaan meer wees. En dan wil hulle universal healthcare ook nog instel, sodat ander mense moet betaal vir die gevolge hiervan.
Mense moet asb tog nie minder rook nie, dis sleg vir my British American Tobacco aandele.
Die plasies wat gewettig is moet nou geregistreer wees en belasting betaal en pestisiede klaring kry en rekords hou en voordele vir werkers betaal en donasies en en .. en nou is dit glad nie meer winsgewend nie .